Gevaarligte flikker by EskomEskom vra verbruikers om krag spaarsaam te gebruik weens groot druk op die netwerk. (Argieffoto: Mujahid Safodien/AFP) Eskom het Dinsdagmiddag ŉ beroep op verbruikers gedoen om hul kragverbruik te verminder. Weens groot druk op die stelsel is daar in dié stadium ŉ groot moontlikheid van beurtkrag. “ŉ Tekort aan opwekkingskapasiteit wat veroorsaak is deur opwekkingseenhede wat onklaar geraak het, asook ŉ vertraging om ander eenhede weer in diens te stel, het tot die verskaffingsdruk gelei. “Hoewel beurtkrag nie tans verwag word nie, kan Eskom gedwing word om fase 1- of, indien nodig, fase 2-beurtkrag in werking te stel as verdere probleme ondervind word. Dit sal heel waarskynlik tussen 17:00 en 22:00 ingestel word.” Beurtkrag is presies ŉ week gelede opgeskort nadat dit voorverlede naweek op kort kennisgewing in werking gestel is. Eskom sê verbruikers se hulp in die moeilike omstandighede maak ŉ verskil en het opnuut gepleit vir verminderde kragverbruik. “Die huidige vooruitsig vir die res van die week sal na verwagting verbeter terwyl Eskom-spanne onophoudelik werk om meer opwekkers terug in diens te stel.” In dié stadium is 14 857 MW weens onbeplande herstelwerk nie beskikbaar nie, terwyl 2 200 MW weens beplande instandhoudingswerk uit die stelsel gehaal is.